VSA-belegger wil WP-klubs bystaan | Netwerk24
VSA-belegger wil WP-klubs bystaan
Deur Stephen Nell 21 September 2020 16:15
Marco V. Masotti skud blad met Barack Obama, oudpresident van Amerika. Foto: Verskaf
Die Westelike Provinsie Rugbyunie (WPRU) se klubs sal elkeen 'n kontantbetaling van R25 000 ontvang indien 'n transaksie met die Amerikaanse konsortium MVM Holdings vir 'n beherende belang in die unie se sakevleuel deurgevoer word.
Marco V. Masotti, die oud-Suid-Afrikaner aan die spits van MVM, het gister bevestig dat dié aanbod vir sowat drie weke al op die tafel is. "Dis gebiedend noodsaaklik gegrond op wat op voetsoolvlak gebeur en waarskynlik die situasie ná Covid-19 gaan wees," sê hy.
MVM wil ook maandelikse betalings van R1 500 aan die WP se klubs maak.Die WPRU het reeds die kernbepalings van 'n ooreenkoms met MVM onderteken, maar oënskynlik koue voete gekry. Gerugte het selfs die rondte begin doen dat die Amerikaners geldskieters is. Masotti sê hy is ten gunste daarvan dat die kernbepalings bekend gemaak word.
"Ek wil graag hê dinge moet ten volle deursigtig wees. Dit sal aan die rugbygemeenskap, spelers en die publiek die volle prentjie gee," sê hy.Dit staan die WPRU boonop vry om met enige ander potensiële belegger te onderhandel en Masotti gaan nie hul hande met 'n eksklusiwiteitsooreenkoms vasbind nie.
Trouens, hy was Vrydag verbaas om te hoor dat daar uit WP-geledere gepraat word van die "eksklusiwiteitsooreenkoms". Hy het die WPRU reeds "twee weke gelede" daarvan vrygestel.Ebrahim Rasool, voorsitter van die sakevleuel se direksie, het Woensdag nog gesê hy sal eers met senior spelers vergader om die kernbepalings van die ooreenkoms aan hulle te skets wanneer die eksklusiwiteits- en vertroulikheidsooreenkomste verval het.
"Die enigste rede waarom ek 'n eksklusiwiteitsooreenkoms wou hê, was sodat hulle verbind is aan my en die indruk wek dat daar 'n moontlikheid is dat ons die ooreenkoms kan aangaan," sê Masotti.
"Ek het gesê dat, indien daar 'n beter opsie is, moet hulle dit gaan vind. As hulle 'n swakker een vind en dit om welke rede ook al aanvaar, is dit nie 'n goeie ding nie."MVM is bereid om $6 miljoen in die WP te belê vir 'n belang van 51% in die sakevleuel, waar hy die direksie wil beheer.
Volgens Rasool is die WP nie desperaat nie en sal hy graag wil sien of daar ook ander opsies tot sy beskikking is.Of daar onder die heersende ekonomiese toestande konkrete belangstelling sal wees om by 'n sukkelende maatskappy in te koop, sal gesien moet word.